1947માં યુનાઇટેડ નેશન્સે જેરુસલેમને એક સ્વતંત્ર આંતરરાષ્ટ્રીય શહેર બનાવવાની કલ્પના કરી હતી. પરંતુ એક વર્ષ બાદ જ્યારે આઝાદ ઇઝરાયેલની જાહેરાત કરવામાં આવી ત્યારે આ શહેરને બે હિસ્સામાં વહેંચી દેવામાં આવ્યું હતું. આરબ-ઇઝરાયેલ વોર 1949માં પૂરું થયું અને આર્મીસ્ટાઇસ બોર્ડર જેને લીલી શાહીથી દોરવામાં આવી હોવાથી તેને ધ ગ્રીન લાઈન પણ કહેવામાં આવે છે, તેણે જેરુસલેમના પશ્ચિમ ભાગ પર ઇઝરાયેલનો અને પૂર્વ ભાગ પર, જેમાં પ્રખ્યાત ઓલ્ડ સીટી પણ સામેલ હતું, જોર્ડનનો કબ્જો નક્કી કરી આપ્યો.